“Taika ir ramybė – kiekvieno krikščionio idealas ir siekiamybė. Kasdieninėje mūsų maldoje mes prašome, kad būtų išvengta didelio skausmo ir netekčių, kurias atneša karas. Mūsų ginklai .- malda ir tikėjimas, tačiau visada turime būti pasiruošę, kad nekiltų panika ir sąmyšis nelaimių ir karo atveju“ – kalbėjo Kauno arkikatedros klebonas, monsinjoras Vytautas Grigaravičius parapijos namuose pristatydamas bendruomenei Kauno priešgaisrinės gelbėjimo valdybos Civilinės saugos skyriaus vyresnįjį specialistą Adolfą Dembinską.
Mokymų metu lektorius akcentavo, kad kiekvienas iš mūsų turi pasirūpinti savimi ir savo artimaisiais bent  72 valandas, kol atvyks pagalba. Slėptuvės, priedangos ,šeimos planas, išvykimo krepšys, informacija apie veiksmus, išgirdus sirenas bei daugybė praktinių patarimų išgirdo susirinkusieji. Vėliau mokymų lektorius A. Dembinskas atsakė į  klausimus apie atominių elektrinių pavojus bei kaip elgtis įvairių įvykių, ekstremalių situacijų ir krizių metu.






